Die Altaigebergte is 'n bergreeks tussen Noord-, Oos- en Sentraal-Asië, waar Rusland, die Volksrepubliek China, Mongolië en Kasakstan ontmoet, en waar die riviere Irtisj en Ob ontspring. Die bergmassief gaan in die noordooste na die Sajangebergte oor, en word in die suidooste geleidelik laer, waar dit die hoë plato van die Gobiwoestyn ontmoet. Dit streek van 45° tot 52° N en van 84° tot 99° O. Die Goue Berge van Altai is in 1998 deur Unesco as 'n wêrelderfenisgebied gelys. Die Altaigebergte is yl bevolk, maar beskik oor 'n etnies diverse bevolking, met etniese groepe soos Russe, Kasakke, Altai en Mongole. Die plaaslike ekonomie is gebaseer op veeteelt van onder meer beeste, skape en perde, landbou, bosbou en mynbou. Die voorgestelde en omstrede Altaïese taalfamilie is na hierdie bergreeks genoem. Daarbenewens is die Russiese deelrepubliek Altai na die Altaigebergte genoem. Die Altaigebergte word Altain nuruu (Алтайн нуруу) in Khalkha-Mongools, altai-yin niruɣu in Chakhar-Mongools en Altay tuular (Алтай туулар) in Altaïes genoem. Dit word ook Altaı taýlary (Алтай таулары of التاي تاۋلارى) in Kasaks;